Οι ΗΠΑ ανακοίνωσαν σήμερα νέες πιο αυστηρές οικονομικές κυρώσεις κατά της Βενεζουέλας, αλλά και κατά της ρωσικής πετρελαϊκής εταιρείας «Rosneft»η οποία σύμφωνα με τον Αμερικανό πρόεδρο Ντόναλντ Τραμπ προσφέρει μια «γραμμή ζωής» στην κυβέρνηση του Νίκολας Μαδούρο.

Οι κυρώσεις επιβλήθηκαν στον αντιπρόεδρο της «Rosneft» Ντιντιέ Κασιμίρο και στην θυγατρική της ρωσικής πετρελαϊκής εταιρείας «Rosneft Trading S.A.», με το επιχείρημα ότι διέθεταν στις διεθνείς αγορές το πετρέλαιο της Βενεζουέλας. Αυτό ισχυρίσθηκε σε τηλεφωνική της ενημέρωση στους δημοσιογράφους, υψηλόβαθμος αξιωματούχος της αμερικανικής κυβέρνησης.

«Σήμερα το υπουργείο Οικονομικών των ΗΠΑ επέβαλλε κυρώσεις στην ρωσική εταιρεία “Rosneft Trading S.A.” και τον πρόεδρο της Ντιντιέ Κασιμίρο επειδή ενεργούσε ως μεσολαβητής πουλώντας σε όλο τον κόσμο το πετρέλαιο της Βενεζουέλας εξ ονόματος της μη νόμιμης κυβέρνησης Μαδούρο», δήλωσε η ίδια.

Η Ουάσιγκτον παρέχει με την απόφαση της αυτή την γενική άδεια σε χώρες και εταιρείες διάρκειας 90 ημερών για να ολοκληρώσουν τις εμπορικές τους συναλλαγές με την «Rosneft Trading».

Βάσει τις απόφασης της Ουάσιγκτον για την επιβολή κυρώσεων, παγώνουν επίσης στις ΗΠΑ τα οποιαδήποτε περιουσιακά στοιχεία που διαθέτει ο ρωσικός πετρελαϊκός κολοσσός «Rosneft Trading S.A.» που έχει την έδρα του στην Γενεύη όπως και του προέδρου της Ντιντιέ Κασιμίρο.

Από την πλευρά του ο Αμερικανός υπουργός Οικονομικών Στίβεν Μνούτσιν δήλωσε ότι «η “Rosneft Trading S.A.” και ο πρόεδρος της αναλάμβαναν την πώληση και την μεταφορά του αργού πετρελαίου της Βενεζουέλας» και ισχυρίστηκε ότι οι «Ηνωμένες Πολιτείες είναι διατεθειμένες να προστατέψουν την κλοπή των πετρελαϊκών περιουσιακών στοιχείων της Βενεζουέλας από το διεφθαρμένο καθεστώς του Μαδούρο».

Πηγή: ΑΠΕ-ΜΠΕ, «Reuters», TASS

(Επισκέψεις: 271 φορές, όπου 1 ημερήσιες)